b'\n_START_ARTICLE_\nGlock 17\n_START_SECTION_\nZgodovina\n_START_PARAGRAPH_\nPi\xc5\xa1tola je nastala v za\xc4\x8detku osemdesetih let 20. stoletja v avstrijskem podjetju Glock Gmbh. Pi\xc5\xa1tola je bila med prvimi, ki so imele polimersko ogrodje, ni pa bila prva, kot pogosto mislimo. Takoj je bila sprejeta kot slu\xc5\xbebeno oro\xc5\xbeje v avstrijski kopenski vojski pod oznako P80. Od prvih pi\xc5\xa1tol do danes je bila pi\xc5\xa1tola trikrat posodobljena, zato dana\xc5\xa1njim Glockom pravijo\xc2\xa0\xc2\xbbGlocki tretje generacije\xc2\xab. Spremembe so bile ve\xc4\x8dinoma narejene na ogrodju, ki je bilo sprva precej enostavno, danes pa je oblikovano tako, da je nanj mo\xc5\xbeno pritrditi razli\xc4\x8dne nastavke (kot je na sliki desno). Tudi ro\xc4\x8daj je posodobljen, da pi\xc5\xa1tola lep\xc5\xa1e le\xc5\xbei v roki. Pi\xc5\xa1tola je postala raz\xc5\xa1irjena povsod po svetu, saj je v uporabi \xc5\xbee v ve\xc4\x8d kot 50 dr\xc5\xbeavah.\n_START_SECTION_\nOpis\n_START_PARAGRAPH_\nGlock 17 je bila prva pi\xc5\xa1tola novej\xc5\xa1e dobe, ki je imela vgrajen striker, ki je zamenjal kladivce in udarno iglo. Ima modificiran Browningov cevni zaklepni mehanizem;\xc2\xa0\xc2\xbbsafe action semi-double action\xc2\xab\xc2\xa0spro\xc5\xbeilni sistem in tri samodejne varovalne mehanizme, ki omogo\xc4\x8dajo varno no\xc5\xa1njo. Pi\xc5\xa1tola ima poligonalno cev z desnim navojem, kar daje kroglam izstreljenim iz tega oro\xc5\xbeja specifi\xc4\x8dno balisti\xc4\x8dno karakteristiko._NEWLINE_Ker ima polimeri\xc4\x8dno ogrodje, velja prepri\xc4\x8danje, da je ni mogo\xc4\x8de odkriti na detektorjih kovine, kar pa ne dr\xc5\xbei, saj sta cev, zaklep in ve\xc4\x8dina notranjih delov iz oja\xc4\x8denega jekla._NEWLINE_Zaradi poenostavljenega delovanja, visoke odpornosti, primerne cene ter zmno\xc5\xbenosti delovanja v ekstremnih pogojih (tropi, pu\xc5\xa1\xc4\x8dava, d\xc5\xbeungla, Arktika,...), je priljubljena pri uporabnikih. K visoki priljubljenosti prispeva tudi okvir z veliko kapaciteto, kar dela to pi\xc5\xa1tolo \xc5\xa1e posebej priljubljeno pri prakti\xc4\x8dnih strelcih.'